Document ID: 32014D0403

VYKONÁVACIE ROZHODNUTIE KOMISIE
z 26. júna 2014,
ktorým sa členským štátom udeľujú výnimky, pokiaľ ide o zasielanie štatistických údajov podľa nariadenia Európskeho parlamentu a Rady (EÚ) č. 549/2013 o európskom systéme národných a regionálnych účtov v Európskej únii
[oznámené pod číslom C(2014) 4164]
(Iba anglické, bulharské, dánske, estónske, fínske, francúzske, grécke, holandské, chorvátske, írske, litovské, lotyšské, maďarské, maltské, nemecké, poľské, portugalské, rumunské, slovenské, slovinské, španielske, švédske a talianske znenie je autentické)
(Text s významom pre EHP)
(2014/403/EÚ)
EURÓPSKA KOMISIA,
so zreteľom na Zmluvu o fungovaní Európskej únie,
so zreteľom na nariadenie Európskeho parlamentu a Rady (EÚ) č. 549/2013 z 21. mája 2013 o európskom systéme národných a regionálnych účtov v Európskej únii (1), a najmä na jeho článok 6 ods. 1,
so zreteľom na žiadosti, ktoré podalo Belgické kráľovstvo, Bulharská republika, Dánske kráľovstvo, Spolková republika Nemecko, Estónska republika, Írsko, Helénska republika, Španielske kráľovstvo, Francúzska republika, Chorvátska republika, Talianska republika, Cyperská republika, Lotyšská republika, Litovská republika, Luxemburské veľkovojvodstvo, Maďarsko, Maltská republika, Holandské kráľovstvo, Rakúska republika, Poľská republika, Portugalská republika, Rumunsko, Slovinská republika, Slovenská republika, Fínska republika, Švédske kráľovstvo a Spojené kráľovstvo Veľkej Británie a Severného Írska,
keďže:
(1)
V súlade s článkom 6 ods. 1 nariadenia (EÚ) č. 549/2013 by Komisia mala členským štátom udeliť dočasné výnimky, pokiaľ si uplatňovanie tohto nariadenia vyžaduje väčšie úpravy národných štatistických systémov členských štátov. Výnimky by sa mali udeliť iba z náležite opodstatnených dôvodov.
(2)
Z informácií poskytnutých Komisii vyplýva, že dôvodom žiadostí týchto členských štátov o výnimky je potreba významných úprav vnútroštátnych administratívnych a štatistických systémov v záujme ich úplného zosúladenia s nariadením (EÚ) č. 549/2013.
(3)
Takéto výnimky by sa mali na základe ich žiadostí udeliť Belgicku, Bulharsku, Dánsku, Nemecku, Estónsku, Írsku, Grécku, Španielsku, Francúzsku, Chorvátsku, Taliansku, Cypru, Lotyšsku, Litve, Luxembursku, Maďarsku, Malte, Holandsku, Rakúsku, Poľsku, Portugalsku, Rumunsku, Slovinsku, Slovensku, Fínsku, Švédsku a Spojenému kráľovstvu.
(4)
Opatrenia stanovené v tomto rozhodnutí sú v súlade so stanoviskom Výboru pre Európsky štatistický systém,
PRIJALA TOTO ROZHODNUTIE:
Článok 1
Výnimky vymedzené v prílohe sa udeľujú členským štátom vymenovaným v tej istej prílohe.
Článok 2
Toto rozhodnutie je určené Belgickému kráľovstvu, Bulharskej republike, Dánskemu kráľovstvu, Spolkovej republike Nemecko, Estónskej republike, Írsku, Helénskej republike, Španielskemu kráľovstvu, Francúzskej republike, Chorvátskej republike, Talianskej republike, Cyperskej republike, Lotyšskej republike, Litovskej republike, Luxemburskému veľkovojvodstvu, Maďarsku, Maltskej republike, Holandskému kráľovstvu, Rakúskej republike, Poľskej republike, Portugalskej republike, Rumunsku, Slovinskej republike, Slovenskej republike, Fínskej republike, Švédskemu kráľovstvu a Spojenému kráľovstvu Veľkej Británie a Severného Írska.
V Bruseli 26. júna 2014

Labels: 12
2
19
18